རྒྱ་ནག་གི་ཀྲིག་རྒྱལ་རབས་ལ་ཀྲིག་ནུབ་མ་དང་ཤར་མ་གཉིས་བྱུང་ཡོད་ལ།ཀྲིག་ནུབ་མ་ནི་སྤྱི་ལོའི་གོང་གི་ལོ་ལོར་ཧྲང་རྒྱལ་རབས་ཕམ་པར་བྱས་རྗེས་སུ།ཀྲིག་བུའུ་བང་རྒྱལ་བོས་ཟེར་བའི་ས་ཆར་རྒྱལ་ས་བྱས་ནས་ཀྲིག་ནུབ་མའི་རྒྱལ་རབས་དེ་འགོ་ཚུགས་པ་ཞིག་ཡིན་ལ།རྗེས་སུ་རིམ་བཞིན་རྒྱལ་བོ་ཀྲིག་བུའུ་བང་གི་སྲས་ལིས་བང་རྒྱལ་སྲིད་འཛིན་པའི་སྐབས་སུ།རྒྱལ་སྲིད་ལྷོད་གཡེང་དུ་སོང་ནས་ཀྲིག་ནུབ་མའི་རྒྱལ་སྲིད་ལ་གཡོ་འགུལ་ཐེབས་འགོ་ཚུགས་ཡོད་པ་སྟེ།ནམ་རྒྱལ་ཁབ་ནང་ཁུལ་གྱི་མིར་འཁྲུག་ཟིང་བྱུང་ཞེས་འཁོད་ཡོད་ལ།སྐབས་དེའི་རྒྱ་ནག་གི་ལོ་རྒྱུས་སྟེང་གི་རྒྱལ་ཁབ་ནང་ཁུལ་གྱི་མིར་འཁྲུག་ཟིང་བྱུང་ཞེས་པའི་གོའམ་རྒྱལ་ཁབ་ཀྱི་བརྡ་དོན་ནི་རྒྱལ་ཁབ་ལ་མི་གོ་བར་ཞེས་གྲོང་ཁྱེར་ལ་གོ་བཞིན་ཡོད་པས།རྒྱལ་ཁབ་ནང་ཁུལ་དུ་འཁྲུག་ཟིང་བྱུང་ཞེས་པ་ནི་གྲོང་ཁྱེར་ནང་ཁུལ་དུ་འཁྲུག་ཟིང་བྱུང་ཞེས་པར་གོ་དགོས་ལ།ཞེས་པ་དེའང་རྗེས་སུ་རྒྱ་ནག་རྒྱལ་ཁབ་ཀྱི་ཚབ་མཚོན་གྱི་མིང་བརྡར་གྱུར་བ་ལས།རྒྱའི་གནའ་རབས་ཀྱི་ལོ་རྒྱུས་སུ་ཀྲུང་གོ་ཞེས་པ་དེ་ནི་གྲོང་ཁྱེར་གྱི་དཀྱིལ་དབུས་སམ་རྒྱལ་ས་ཙམ་ལ་གོ་བཞིན་ཡོད།གང་ལྟར་རྒྱལ་བོ་དེའི་སྐབས་སུ་གྲོང་ཁྱེར་ནང་ཁུལ་དུ་འཁྲུག་ཟིང་ཆེན་པོ་ལངས་ནས་རྒྱལ་བོ་གནས་དབྱུང་བཏང་ནས་ས་མཐར་འདས་གྲོངས་སུ་གྱུར་ར་བས།སྤྱི་ལོའི་གོང་གི་ལོ་བརྒྱད་བརྒྱ་དང་ཞེ་གཅིག་ལ།ཀྲིག་གོང་དང་ཀྲོ་གོང་ཞེས་པའི་བློན་ཆེན་གཉིས་སྤྱི་མཐུན་གྱིས་རྒྱལ་སྲིད་བསྐྱངས་ཡོད་ལ།རྒྱལ་སྲིད་བསྐྱངས་པའི་ལོ་དེ་ནི་ཀྲིག་ཀྲོ་གཉིས་སྤྱི་མཐུན་གྱི་ལོ་ཞེས།རྒྱ་ནག་གི་ལོ་རྒྱུས་སྟེང་གི་གནས་བབས་ཤིན་ཏུ་གལ་ཆེན་པོ་ཞིག་ལ་རྩི་བཞིན་ཡོད།དེའི་རྒྱུ་མཚན་ནི་ལོ་དེ་ནི་ཀྲིག་ཀྲོ་སྤྱི་མཐུན་གྱི་ལོ་ཞེས།སྤྱི་ལོའི་གོང་གི་ལོ་བརྒྱད་བརྒྱ་དང་ཞེ་གཅིག་པ་དེ་གཞིར་བཟུང་དེ།རྒྱ་ནག་གི་ལོ་རྒྱུས་སྟེང་གི་ལོ་ཚུགས་དག་གསལ་བོར་འགོད་ཐུབ་ཀྱིན་ཡོད་པས།རྒྱ་ནག་གི་ལོ་རྒྱུས་པ་དག་གིས་ལོ་ཚུགས་འདི་ནི་ཤིན་ཏུ་གལ་ཆེན་པོ་ཞིག་ལ་རྩི་བཞིན་ཡོད།རྒྱལ་བོ་དེ་ས་མཐར་འདས་གྲོངས་སུ་གྱུར་བས།བློན་ཆེན་གཉིས་ཀྱིས་རྒྱལ་སྲས་ཞྰོན་བང་གིས་རྒྱལ་སྲིད་བཟུང་ཡོད་ལ།རྒྱལ་བོ་འདིའི་སྐབས་སུ་ཀྲིག་ནུབ་མའི་མངའ་ཐང་ཆེན་པོ་རྒྱས་ཡོད་ནའང་།དེའི་སྲས་ཀྲིག་ཡིག་བང་གིས་རྒྱལ་སྲིད་འཛིན་པའི་སྐབས་སུ།རྒྱལ་བོ་རང་ཉིད་ཆགས་སྤྱོད་ཁོ་ནར་གཡེང་ཤིང་བློན་པོ་དག་ལ་ཁྱད་གསོད་ཀྱིས་རྒྱལ་སྲིད་ལ་དོ་ཁུར་མ་བྱས་པའི་དབང་གིས།སྤྱི་ལོའི་གོང་གི་ལོ་བདུན་བརྒྱ་དང་དོན་གཅིག་ལོར།མཐའ་འཁོར་གྱི་རྒྱལ་ཕྲན་ནམ་མི་རིགསཆོན་རོང་ཞེས་པས་དམག་ཆེན་དྲངས་ཏེ་རྒྱལ་བོ་དང་ཁོའི་བཙུན་མོ་ཆུང་བའི་བུ་གཉིས་དམར་གསོད་བཏང་བ་ནས་བཟུང་།ཀྲིག་ནུབ་མའི་རྒྱལ་རབས་མཇུག་སྒྲིལ་བར་བྱས།རྒྱ་ནག་གི་ལོ་རྒྱུས་ཡིག་ཆ་སྐོར་ཞིག་ཏུ་མེས་པོའི་ཞལ་ལྕེ་ལྟར་ན་བཙུན་མོ་ཆེ་བའི་བུ་ཆེ་བ་རྒྱལ་བོར་མངའ་གསོལ་དགོས་ནའང་།རྒྱལ་བོ་ཁོང་བཙུན་མོ་ཆུང་བའི་བུ་ཟེར་བ་དེ་རྒྱལ་སྲིད་ལ་མངའ་གསོལ་བའི་དམིགས་འདུན་འཆང་བའི་དབང་གིས་བློན་ཆེན་དག་མ་དགའ་བར་ཆོན་རོང་གི་དམག་དཔུང་དང་མཉམ་འབྲེལ་གྱིས་ཁོ་དང་བུ་ཆུང་བ་གཉིས་དམར་གསོད་བྱས་པར་བཤད་ཡོད།ཆོན་རོང་ཞེས་པ་ནི་ད་ལྟའི་རྒྱ་ནག་གི་བཤད་ཚུལ་ལས།རྒྱ་ནག་གི་གནའ་བོའི་གྲངས་ཉུང་མི་རིགས་ཤིག་ཡིན་ཞེས་བཤད་ཡོད་ནའང་།རྒྱའི་ལོ་རྒྱུས་ཡིག་རྙིང་ལྟར་ན།སྐབས་བབས་དང་བསྟུན་ནས་གོ་དོན་ལ་ཅུང་ཙམ་འགྱུར་ལྡོག་སོང་ཡོད་ནའང་།དོན་དུ་རྒྱ་ནག་ལས་གཞན་པའི་མི་རིགས་སམ།རྒྱ་ནག་གི་ནུབ་བྱང་ས་ཁུལ་དུ་ཡོད་པའི་མིའི་ཚོགས་སྡེ་བཙན་པོ་ཞིག་ལ་གོ་བཞིན་ཡོད་ལ།དེབ་ཐེར་ལ་ལར་ཕྱིའི་རྒྱལ་ཁབ་ཀྱི་བཙན་འཛུལ་བྱེད་མཁན་ཚང་མར་གོ་བཞིན་པ་དང་།ལ་ལར་ངག་རྒྱུན་ཁྲོད་ཀྱི་རྒྱལ་ཁབ་ཞིག་གི་མིང་ལ་གོ་བཞིན་ཡོད་ནའང་།སྐབས་འདིའི་ཆོན་རོང་ནི་ཞྰན་ཡོན་ནམ་ཞིའུ་རོང་ཟེར་བའི་ནུབ་བྱང་ས་ཁུལ་དུ་ཕྱུགས་རིགས་འཚོ་སྐྱོང་ལ་བརྟེན་ནས་འཚོ་བ་རོལ་བཞིན་པའི་མིའི་ཚོགས་སྡེ་བཙན་པོ་ཞིག་ལ་གོ་བཞིན་ཡོད་ལ།མི་རིགས་དེས་ཀྲིག་ནུབ་མའི་རྒྱལ་རབས་དེ་མཇུག་སྒྲིལ་བར་བྱས་རྗེས།ཀྲིག་རྒྱལ་ཁབ་ཀྱི་བློན་པོ་དག་གིས་འཛིན་སྐྱོང་བྱས་པའི་ཅིན་དང་ཀྲིནབེ།ཆིན་ཟེར་བའི་རྒྱལ་ཕྲན་དག་མཉམ་འབྲེལ་གྱིས་ཆོན་རོང་ཟེར་བའི་མི་རིགས་དེ་རྒྱ་ནག་གི་ས་ཁུལ་ལས་ཕྱིར་འཕུད་གཏོང་ཐབས་བྱས་རྗེས།ཀྲིང་ཡྰིག་བང་རྒྱལ་བོའི་སྲས་ཆེ་བ་ཡེའུ་ཅུག་ཟེར་བ་རྒྱལ་བོར་བསྐོས་ནས་ཀྲིག་ཕེན་བང་ཞེས་མཚན་གསོལ་ཞིང་།ད་ལྟའི་ཧུ་ནན་ལོ་ཡྰང་ཞེས་པར་གཞིས་སྤོར་བྱས་པ་ནས་བཟུང་ཀྲིག་ཤར་མའི་རྒྱལ་རབས་འགོ་ཚུགས་པའམ་ཀྲིག་ཤར་མའི་རྒྱལ་རབས་ལ་ཡང་ཁྲོན་ཆིག་དང་ཀྲན་གོ་ཞེས་སྟོད་སྨད་གཉིས་དབྱེ་བ་ལས་ཀྲིག་ཤར་མའི་སྟོད་ཀྱི་ཆའམ་ཁྲོན་ཆིག་གི་འགོ་ཚུགས་པ་རེད།ཡིན་ནའང་རྒྱལ་བུ་དེ་ནི་ནུས་མེད་ཀྱི་རྒྱལ་བོ་ཞིག་ཡིན་པས།རྒྱལ་སྲིད་བློན་པོ་དག་གི་ལག་ཏུ་ཤོར་ནས།རྒྱལ་བོའི་ཕོ་བྲང་དུ་རྒྱུ་ནོར་གྱིས་སྟོང་བ་མ་ཟད།རྒྱལ་བོས་བློན་པོ་དག་ལ་དངུལ་སྐྱི་གཡར་བྱས་རྗེས།བུ་ལོན་མ་འཕྲོད་པར་བློན་པོ་དག་མཐོང་ན་གཡོལ་གབ་བྱེད་དགོས་པའི་གནས་སུ་གྱུར་བ་དང་བསྟུན་ནས།བློན་ཆེན་དག་གིས་རྒྱལ་བོའི་མིང་གཡར་ནས་དབང་ཆ་འཕྲོག་རྩོད་བྱེད་པའི་འགོ་ཚུགས་པ་མ་ཟད།བློན་ཆེན་དག་གི་རིམ་པ་གཉིས་པ་ཆིན་ཏྰ་ཧྥུའུ་དག་གིས་ཀྱང་བློན་ཆེན་རྣམ་པ་དང་མཉམ་དུ་དབང་ཆ་འཕྲོག་རྩོད་བྱེད་ཅིང་།ཐ་ན་བློན་གྱི་རིམ་པ་དམའ་ཤས་ཧྲི་ཟེར་བས་ཀྱང་དབུས་དང་ས་གནས་ལ་དབྱེ་འབྱེད་མེད་པར་ཕོངས་དཀྲིག་བྱས་པའི་དབང་གིས་ཀྲིག་ཤར་མའི་རྒྱལ་རབས་ཀྱང་ཉམས་རྒུད་དུ་འགྲོ་བའི་འགོ་ཚུགས།